CELEX: 32013D0418
Language: ro
Date: 2013-07-31 00:00:00
Title: 2013/418/UE: Decizia de punere în aplicare a Comisiei din 31 iulie 2013 privind aprobarea de către Comisie a planurilor de sondaj, a planurilor de control și a programelor comune de control pentru cântărirea produselor pescărești în conformitate cu articolele 60 și 61 din Regulamentul (CE) nr. 1224/2009 al Consiliului [notificat cu numărul C(2013) 4908]

2.8.2013   
            
            
               RO
            
            
               Jurnalul Oficial al Uniunii Europene
            
            
               L 206/16
            
         DECIZIA DE PUNERE ÎN APLICARE A COMISIEI
   din 31 iulie 2013
   privind aprobarea de către Comisie a planurilor de sondaj, a planurilor de control și a programelor comune de control pentru cântărirea produselor pescărești în conformitate cu articolele 60 și 61 din Regulamentul (CE) nr. 1224/2009 al Consiliului
   [notificat cu numărul C(2013) 4908]
   (Numai textele în limbile engleză, franceză, neerlandeză, spaniolă și suedeză sunt autentice)
   (2013/418/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 60 alineatele (1) și (3) și articolul 61,
   având în vedere prezentarea planurilor de sondaj, a planurilor de control și a programelor comune de control de către statele membre,
   întrucât:
   
               (1)
            
            
               În conformitate cu articolul 60 alineatele (1) și (2) din Regulamentul (CE) nr. 1224/2009, un stat membru trebuie să se asigure că toate produsele pescărești sunt cântărite la debarcare, înainte de stocare, transportare sau vânzare, pe sisteme aprobate de autoritățile de control, cu excepția cazului în care statul membru în cauză a adoptat un plan de sondaj aprobat de Comisie. Un astfel de plan de sondaj trebuie să fie în conformitate cu metodologia bazată pe riscuri prevăzută la articolul 76 alineatul (1) și în anexa XIX la Regulamentul de punere în aplicare (UE) nr. 404/2011 al Comisiei (2).
            
         
               (2)
            
            
               În conformitate cu articolul 61 alineatul (1) din Regulamentul (CE) nr. 1224/2009, statele membre pot permite cântărirea produselor pescărești după transportarea de la locul de debarcare, cu condiția ca acestea să fie transportate către o destinație de pe teritoriul statului membru în cauză și ca statul membru în cauză să fi adoptat un plan de control aprobat de Comisie. Un astfel de plan trebuie să fie în conformitate cu metodologia bazată pe riscuri prevăzută la articolul 77 alineatul (1) și în anexa XXI la Regulamentul de punere în aplicare (UE) nr. 404/2011.
            
         
               (3)
            
            
               În conformitate cu articolul 61 alineatul (2) din Regulamentul (CE) nr. 1224/2009, autoritățile de control ale statului membru în care sunt debarcate produsele pescărești pot permite transportarea acestor produse înainte de cântărire către cumpărătorii înregistrați, licitațiile înregistrate sau alte organisme sau persoane care sunt responsabile de prima comercializare a produselor pescărești în alt stat membru, cu condiția ca statele membre în cauză să fi adoptat un program comun de control aprobat de Comisie, așa cum se prevede la articolul 94 din Regulamentul (CE) nr. 1224/2009. Un astfel de program trebuie să fie în conformitate cu metodologia bazată pe riscuri prevăzută la articolul 77 alineatul (3) și în anexa XXII la Regulamentul de punere în aplicare (UE) nr. 404/2011.
            
         
               (4)
            
            
               Comisia a aprobat, prin Decizia de punere în aplicare 2012/474/UE (3), un prim grup de planuri de sondaj adoptate de Germania, Irlanda, Lituania, Țările de Jos, Polonia, Finlanda și Regatul Unit și de planuri de control adoptate de Germania, Estonia, Irlanda, Polonia, Finlanda și Regatul Unit. În Decizia de punere în aplicare 2013/78/UE (4), Comisia a aprobat un al doilea grup de planuri de sondaj adoptate de Bulgaria, Letonia, Slovenia și Suedia și un nou plan de sondaj adoptat de Țările de Jos, un plan de control adoptat de Franța și un program comun de control convenit de către Irlanda și Franța.
            
         
               (5)
            
            
               De la adoptarea Deciziei de punere în aplicare 2013/78/UE, Spania a prezentat un plan de sondaj la 27 februarie 2013, Suedia a prezentat un plan de control la 8 noiembrie 2012, Belgia și Franța au prezentat programe comune de control la 18 decembrie 2012, iar Belgia și Irlanda au prezentat programe comune de control la 14 noiembrie 2012. Planul de sondaj, planul de control și programele comune de control sus-menționate sunt în conformitate cu metodologiile bazate pe riscuri și, prin urmare, ar trebui să fie aprobate.
            
         
               (6)
            
            
               Comisia ar trebui să fie în măsură să revoce aprobarea dacă se constată că statul membru în cauză nu aplică sau nu aplică integral planurile de sondaj, planul de control sau programul comun de control.
            
         
               (7)
            
            
               Comisia va monitoriza aplicarea planurilor de sondaj, a planului de control și a programului comun de control atât în ceea ce privește funcționarea eficace a acestora, cât și în privința revizuirii lor periodice de către statul membru în cauză. Din acest motiv, statele membre ar trebui să raporteze Comisiei cu privire la aplicarea acestor planuri. În cazul în care se constată că un astfel de plan sau program nu asigură un nivel adecvat de cântărire, statul membru în cauză ar trebui să prezinte Comisiei spre aprobare un plan sau un program revizuit,
            
         ADOPTĂ PREZENTA DECIZIE:
   Articolul 1
   Aprobarea
   (1)   Se aprobă planul de sondaj prezentat la 27 februarie de Spania în sensul articolului 60 alineatul (1) din Regulamentul (CE) nr. 1224/2009.
   (2)   Se aprobă planul de control înaintat la 8 noiembrie 2012 de Suedia pentru cântărirea produselor pescărești după transportarea către o destinație de pe teritoriul statului membru în cauză, în conformitate cu articolul 61 alineatul (1) din Regulamentul (CE) nr. 1224/2009.
   (3)   Se aprobă programele comune de control înaintate la 18 decembrie 2012 de Belgia și Franța și la 14 noiembrie 2012 de Belgia și Irlanda pentru cântărirea produselor pescărești după transportarea către o destinație din alt stat membru, în conformitate cu articolul 61 alineatul (2) din Regulamentul (CE) nr. 1224/2009.
   Articolul 2
   Revocarea
   Comisia poate revoca aprobarea menționată la articolul 1 dacă se constată că statul membru în cauză nu aplică sau nu aplică integral planul de sondaj, planul de control sau programul comun de control.
   Articolul 3
   Raportarea
   Statele membre menționate la articolul 1 transmit Comisiei, înainte de 1 aprilie 2014, un raport privind aplicarea planului de sondaj, a planului de control și a programelor comune de control menționate la articolul respectiv.
   Articolul 4
   Destinatari
   Prezenta decizie se adresează Regatului Belgiei, Irlandei, Regatului Spaniei, Republicii Franceze și Regatului Suediei.
   
      Adoptată la Bruxelles, 31 iulie 2013.
      
         
            Pentru Comisie
         
         Maria DAMANAKI
         
            Membru al Comisiei
         
      
   
   
      (1)  JO L 343, 22.12.2009, p. 1.
   
      (2)  JO L 112, 30.4.2011, p. 1.
   
      (3)  JO L 218, 15.8.2012, p. 17.
   
      (4)  JO L 41, 12.2.2013, p. 11.